AlexejDobrolubov/national_council_slovak_2010 huggingface dataset:
90. schôdza NR SR - 2.deň - A. dopoludnia
Dátum: 2023-05-03
Poslanec: Čekovský, Kristián (-)
Druh vystúpenia: Vystúpenie s faktickou poznámkou

38. Ďakujem pekne. Pán Mazurek, no, tento váš prejav bola teda pekná zmeska hlúpostí. Vy ste pomiešali nieže hrušky s jablkami, ale vy ste tam pridali ešte aj krémeše, borovičku a pivo, všetko dokopy. Toto boli, toto boli povyťahované z veľkej novely Trestného zákona. Vy ste sa tridsať sekúnd venovali konzumentom alebo teda držbe marihuany, samozrejme, hneď ste týchto ľudí hodili do vreca s tým, že sú to nejakí feťáci. No nech sa páči, vyjdite z parlamentu a choďte to vysvetliť rodinám, ľuďom, ktorí pre možno pár gramov marihuany skončili na desať rokov v base, v jednej cele sedia s vrahmi, násilníkmi alebo pedofilmi, tak im choďte porozprávať, že toto sú vaši rodinní príslušníci, ktorí sú nejakí feťáci a štát nemá v tomto urobiť nejakú zmenu. Táto novela Trestného zákona prináša v tomto nejakú zmenu. My si predstavujeme fungovanie trestného práva na Slovensku inak, ale to, čo vy ste tu teraz predviedli, je, že vy si to presne takto nepredstavujete a vy chcete, aby niekto pre pár gramov marihuany sedel v base s nejakým, s nejakým pedofilom na jednej cele, lebo takto to, žiaľ, je a takto to funguje. Potom ste na konci vytiahli, že tuto je, akože úroveň slobody slova a demokracie sa zhoršuje a my už sa ideme porovnávať s nejakou Severnou Kóreou. Tak ja vám poviem hneď porovnanie so Severnou Kóreou. Dnes ráno vyšiel rebríček, svetový rebríček slobody tlače, ktorý vydáva medzinárodná organizácia Reportéri bez hraníc. Severná Kórea je v tomto rebríčku zo 180 krajín na 180. mieste. Viete, na ktorom mieste je Slovensko? Slovensko je na 17. mieste. Patríme medzi top 17 krajín sveta v slobode médií. Počas tejto vlády sme si túto pozíciu zlepšili. Keď sme nastúpili, boli sme na 35. mieste, minulý rok sme boli na dvadsiatom siedmom a tento rok sme na sedemnástom. Takže takto my pracujeme a takto my zlepšujeme demokraciu a slobodu prejavu a médií... (Prerušenie vystúpenia časomerom.)
88. schôdza NR SR - 10.deň - A. dopoludnia
Dátum: 2023-03-29
Poslanec: Čekovský, Kristián (-)
Druh vystúpenia: Vystúpenie s faktickou poznámkou

45. Ja by som možno zareagoval iba tým, že všetky výbory online a ja som za to veľmi rád. To znamená, že každý človek, občan, divák si môže tieto výbory pozrieť, môže si na to urobiť svoj názor. A z toho množstva takých, by som povedal, lží a poloprávd, ktoré ste práve povedali, zareagoval by som azda iba na to, že nielen ja, ale myslím si, že celý výbor našou úlohou, úlohy nám plynú jednak zo zákona, ale našou úlohou je kontrolovať činnosť štátnych orgánov, inštitúcii, ktoré spadajú pod náš výbor. A v tomto duchu konáme a robíme tri roky. To znamená, akýkoľvek problém, ktorý sa objavil v oblasti kultúry a médií, ak je nejaký problém, ktorý sme neprerokovali na našom výbore a nedali tomu priestor, tak nech sa páči, pokojne dnes predložte návrhy a ja taký výbor zvolám. Pretože zvolám výbor k všetkým problémom, ktoré sa objavili. Ak som mal spomedzi radov našich členov podnet, napríklad na, na dianie v RTVS ohľadom pána Vagoviča, takýto výbor sme zvolali. A keďže pán Vagovič sa nechcel takéhoto výboru zúčastniť práve preto, akým spôsobom prebiehajú takéto výbory a že sú plné kriku a cirkusu, tak poslal svoje písomné stanovisko, ktoré som predniesol. A tým narážam aj teda na to, čo ste hovorili smerom k tomuto alebo k predchádzajúcemu vedeniu RTVS. Kladieme otázky, pýtame sa. Ak niekto vníma, že je to kritické, áno, snažíme sa byť aj kritickí, aby sme si vypočuli vždy stanoviská všetkých strán na tomto výbore. A je to naša úloha. Je to naša kontrolná úloha výboru a robíme to nielen voči vedeniu RTVS, robíme to voči vedeniam divadiel a všetkým inštitúciám, ktoré patria pod, pod tento výbor.
88. schôdza NR SR - 10.deň - A. dopoludnia
Dátum: 2023-03-29
Poslanec: Čekovský, Kristián (-)
Druh vystúpenia: Vystúpenie v rozprave

31. Ďakujem pekne, pán predseda. Dovoľte mi, prosím, ako určenému spravodajcovi výboru predniesť informáciu výboru pre kultúru a médiá o prerokovaní návrhu na voľbu členov Rady Rozhlasu a televízie Slovenska, tlač 1431. Nakoľko materiál máte taktiež k dispozícii, nebudem ho čítať celý. Do stanoveného termínu výbor dostal 12 návrhov na kandidátov. Za oblasť televízneho vysielania pán Milan Antol, pani Marta Gajdošíková, pani Judita Gembická, pani Michaela Matisová, pán Štefan Nižňanský, pán Zoltán Pék, pani Valéria Šulczová, pani Agáta Staneková a pani Katarína Valachovičová. Za oblasť ekonómie pán Marek Radvanský, pán Vladimír Vaňo a pani Ivana Zelizňáková. Výbor pre kultúru a médiá uznesením č. 203 zo 14. februára 2023 konštatuje, že: a) dňom 10. februára 2023 skončilo funkčné obdobie pani Dóre Hushegyiovej a pánovi Martinovi Kákošovi, odborníkom v oblasti televízneho vysielania a pánovi Martinovi Kabátovi, odborníkovi v oblasti ekonómie. b) je potrebné zvoliť troch členov Rady Rozhlasu a televízie Slovenska podľa § 9 ods. 1 písm. b) a c) zákona č. 532/2010 Z. z. o Rozhlase a televízii Slovenska a o zmene a doplnení niektorých zákonov v znení neskorších predpisov a to na funkčné obdobie šesť rokov odo dňa zvolenia konkrétne dvoch odborníkov v oblasti televízneho vysielania a jedného odborníka v oblasti ekonómie. c) navrhovaní kandidáti za oblasť televízneho vysielania a za oblasť ekonómie spĺňajú požadované podmienky a predložené návrhy sú v súlade s kritériami uvedenými v § 9 a § 10 zákona č. 532/2010 Z. z. o Rozhlase a televízii Slovenska a o zmene a doplnení niektorých zákonov v znení neskorších predpisov. d) kandidátka pani Katarína Valachovičová nespĺňa podmienku dostatočnej odbornej alebo riadiacej praxe. Napriek uvedenému výbor pre kultúru a médiá odporúča Národnej rade vykonať voľbu so všetkými kandidátmi na voľbu do Rady Rozhlasu a televízie Slovenska. Vážený pán predseda, ďakujem, skončil som, otvorte, prosím rozpravu.
88. schôdza NR SR - 10.deň - A. dopoludnia
Dátum: 2023-03-29
Poslanec: Čekovský, Kristián (-)
Druh vystúpenia: Vystúpenie v rozprave

29. Vážený pán predseda, dovoľte mi, prosím, ako určenému spravodajcovi výboru predniesť informáciu výboru pre kultúru a médiá o prerokovaní návrhu na voľbu členov Rady pre mediálne služby, tlač 1420. Nakoľko materiál máte k dispozícii, nebudem ho čítať celý, predsedníčka Rady pre mediálne služby listom z 3. novembra 2022 oznámila predsedovi Národnej rady, že v nadväznosti na § 117 ods. 6 a v zmysle § 116 ods. 1 zákona o mediálnych službách dňa 16. februára 2023 uplynulo funkčné obdobie inžinierovi Andrejovi Zmečekovi a dňa 28. marca 2023 uplynie funkčné obdobie pánovi Pavlovi Holeštiakovi. Výbor dostal návrhy kandidátov na doplnenie Rady, ktoré nájdete v tlači 1420. Výbor posúdil predložené návrhy kandidátov na voľbu členov Rady pre mediálne služby na svojej 77. schôdzi a v uznesení č. 202 z 31. januára 2023 konštatoval, že všetci kandidáti pod poradovým číslom 1 až 12 spĺňajú požadované podmienky a predložené návrhy sú v súlade s kritériami uvedenými podľa § 115 zákona č. 264/2022 o mediálnych službách a o zmene a doplnení niektorých zákonov. Návrh na voľbu členov Rady, návrh na voľbu členov do Rady pre mediálne služby sa presunul z programu 83. schôdze Národnej rady do programu 88. schôdze Národnej rady Slovenskej republiky. Z uvedeného dôvodu výbor pre kultúru a médiá na svojej 81. schôdzi prijal uznesenie č. 202a, v ktorom pozmenil uznesenie č. 202 v bode c/1 týkajúce sa začiatku funkčného obdobia zvolených členov Rady. Výbor pre kultúru a médiá po zvážení týchto skutočností zároveň vyslovil súhlas s návrhom na voľbu členov Rady pre mediálne služby. Návrh na uznesenie Národnej rady ako aj zoznam kandidátov je v prílohe materiálu. Vážený pán predseda, ďakujem, skončil som, otvorte, prosím, rozpravu.
83. schôdza NR SR - 8.deň - A. dopoludnia
Dátum: 2023-02-14
Poslanec: Cmorej, Peter (SaS)
Druh vystúpenia: Vystúpenie v rozprave

22. Krásne vzťahy v tejto Národnej rade. (Povedané so smiechom.) Tak ešte by som rád povedal niečo... (Prerušenie vystúpenia predsedajúcim.) Pčolinský, Peter, podpredseda NR SR 23. Páni poslanci je Valentín, tak s láskou diskutujte. Cmorej, Peter, poslanec NR SR 24. Áno, všetci sa máme radi. Tak ešte by som rád povedal niečo o mojom pozmeňujúcom návrhu, že, že ako to vlastne navrhujeme inak. Tak my to navrhujeme tak, že keď je teda tá vyššia inflácia, tak nebudeme sa pozerať na konkrétne mesiace, že či vtedy presiahla 5 %, lebo sa naozaj môže stať, že prvé tri mesiace napríklad bude že nízka tá inflácia a potom v apríli vystrelí, lebo sa niečo stane, ale pozerajme sa na, na to, teda na všetky tie mesiace. My to máme napísané tak, že pokiaľ Štatistický úrad zistí v akomkoľvek období, že kumulatívna inflácia za, za tie mesiace od predchádzajúceho zvýšenia presiahla 5 %, tak bezodkladne to oznámi Sociálnej poisťovni a Sociálna poisťovňa dva mesiace nato začne vyplácať zvýšený dôchodok. A potom, samozrejme, máme tam aj to, že, že 1. 1. sa dôchodky zvyšujú klasickým spôsobom, tak ako doteraz, resp. z tých deväť mesiacov, lebo to sa predlžuje, to obdobie, zo šesť na deväť mesiacov, a vypočíta sa zvýšenie a od toho sa odpočíta prípadné zvýšenie, ktoré bolo, to medziročné. A ešte by som oslovil pani tajomníčku, ktorá tam sedí a volala mi a ja som jej nedvihol, že či mám ešte niečo oznámiť, nejaké hlasovanie. Je to v poriadku? (Reakcia z pléna.) Všetko je v poriadku, výborne, ďakujem.
83. schôdza NR SR - 8.deň - A. dopoludnia
Dátum: 2023-02-14
Poslanec: Cmorej, Peter (SaS)
Druh vystúpenia: Vystúpenie s faktickou poznámkou

20. Ja som si až počas čítania o pozmeňujúcom návrhu uvedomil, že ja som vlastne nepovedal, že o čom ten náš pozmeňujúci návrh je (povedané so smiechom), takže ja sa ešte prihlásim aj, aj do ústnej, keď už teda budem krátky, ale poviem o tom pozmeňujúcom návrhu. Zareagujem na kolegu Šefčíka, ktorý mi opäť vylúdil úsmev, úsmev na tvári. No, Marek, ty nie si falošný, keď napr. hlasuješ za také veci, ako sú obedy zadarmo za 100 mil., ktoré vlastne idú len pre tých ľudí, ktorí ich de facto nepotrebujú, lebo nie sú v hmotnej núdzi a poberajú daňový bonus, keď hlasuješ za očkovací bonus, ktorý nedostali tisíce dôchodcov, ktorí patrili k tým nakspravo... k tým, k tým najpoctivejším, že sa, že sa tak skoro zaočkovali, a ešte mali tú smolu, že ochoreli, a potom nemali tú tretiu dávku vtedy, kedy vy ste si dali ten, ten časový limit, že len vtedy dostanú tých 300 eur? Poškodili ste tisíce dôchodcov, za takúto blbosť ste hlasovali. Jedno stálo 300 mil., druhé stálo 100 mil. Ale keď tu je spravodlivá valorizácia dôchodkov, že každý dôchodca by dostal podľa inflácie, a nie, že si to niekto ráno vymyslí na záchode a potom to tu pretlačí bagrom, tak to už tuná hovoríš, že o tom, že neni to rozpočtove kry... rozpočtovo kryté a podobne. Neni toto faloš? Nie je to faloš? A nevadí ti, že ty si tu hrkútaš so SME RODINA, ktorá úplne pravidelne hlasuje, hlasuje s Ficom, hlasuje s Pellegrinim. Potopili zmenu 363. To neni, to neni falošné, Marek? Pozri sa už, prosím ťa, do zrkadla a aspoň trošku maj mieru, trošku.
83. schôdza NR SR - 6.deň - A. dopoludnia
Dátum: 2023-02-09
Poslanec: Cmorej, Peter (SaS)
Druh vystúpenia: Vystúpenie s faktickou poznámkou

70. Ďakujem pekne za slovo. Ja som nestihol prísť a prihlásiť sa do rozpravy, tak aspoň takto faktickou. Aj keď mám teda trošku pochybnosť o tom, či je toto vykonateľné, a som prekvapený tým, čo, Milan, si hovoril, že teda Rada pre rozpočtovú zodpovednosť je s tým OK, že by mala päť dní na skrátenie konania, to si teda ešte určite overíme. Tak ja som chcel inú vec. Ak to prejde do druhého čítania, a teda bude to vyzerať, že sa to schváli, tak navrhujem alebo teda mám taký podnet, že či by sme nepridali ešte k tej prvej tlači, zmene rokovacieho poriadku, ešte jednu vec. Ja viem, že v rokováku by mnohí chceli meniť rôzne veci, ale mám jednu, čo si myslím, že by naozaj bola prínosná a všeobecne akceptovaná. A to, či by sme k tomu mohli pridať, že na návrh navrhovateľa by sa tlač, teda novela zákona vrátila na opätovné prerokovanie do výboru. Ide hlavne kvô... ide hlavne o to, že sa nám opakovane stáva, že výbory prebehnú skôr, ako sú hotové pozmeňujúce návrhy. Častokrát potom kvôli tomu prepadávajú body, lebo tie pozmeňujúce návrhy nie sú ani len, ani len pripravené a dorokované. Potom sa tu tie pozmeňujúce návrhy čítajú siahodlho, nikto sa k tomu nevie vyjadriť. Toto by podľa mňa výrazne pomohlo, keď sám ako navrhovateľ viem, že ten pozmeňovák ešte nemám pripravený, aby sa to vrátilo na opätovné prerokovanie do výboru. A keď sa prerokuje, tak aby sa automaticky zaradila tá tlač na tú prebiehajúcu schôdzu, pokiaľ už uplynulo tých, tých 30 dní. Výrazne by to zrýchlilo aj, alebo sprehľadnilo priebeh schôdzí a zlepšilo legislatívny proces, lebo predsa len k tým pozmeňujúcim návrhom je lepšie debatovať na výbore, ako potom tuto to počúvať v pléne a hľadať, že čo to vlastne je niekedy, keď je to, keď je to príliš dlhé. Tak ja by som... (Prerušenie vystúpenia časomerom.)
83. schôdza NR SR - 5.deň - A. dopoludnia
Dátum: 2023-02-08
Poslanec: Cmorej, Peter (SaS)
Druh vystúpenia: Vystúpenie s faktickou poznámkou

18. Že je nereálne, tak to si hovoril aj o tom, že bez zdaňovania to nepôjde a teraz tu máme novelu, ktorá je bez zdaňovania. Takže keby ste sa snažili, tak by ste to vedeli určite spraviť poriadne. Ako tak to už jak si vyrokujete s ministrom, to už je na vás. Ale k tomu, čo si hovoril, ja nemám pocit, že by som niekde zavádzal. Je pravdou, že ten tvoj pozmeňovací návrh napísaný na kolene bol z toho dôvodu, že si chcel, aby aspoň nejaká možnosť jednorazového výberu bola. Avšak ten môj pozmeňujúci návrh, a toto, žiaľbohu, si nepovedal pravdu, tak ten bol oveľa prepracovanejší a bol dokonca odkonzultovaný s ministerstvom. Takže to nie je pravda, že môj návrh nič neriešil. Môj hovoril práve o tom, že by bol možný jednorazový výber aj z tej prvej časti, aj z tej druhej časti. Takže toto nie je pravda, a vy len ste nechceli prijať pozmeňujúci návrh Petra Cmoreja, tak ste tu od pól noci do rána niečo, niečo spatlali dokopy a potom to dopadlo tak, ako to dopadlo. A, žiaľbohu, ste tu potom ani len nechceli to zdaňovanie odtiaľ vyhodiť, aj keď tam bola nejaká týždňová pauza medzi prerokovaním a hlasovaním, čo ma teda osobne mrzí, prečo ste to urobiť nechceli. A takisto, pán predsedajúci, ako pokojne zareagujte, ja budem rád, keď zareagujete. Ja som nemal pocit, že som niekoho, niekoho urazil. Akurát tak som sa snažil veľmi jemne popísať, že prečo nakoniec nedošlo k dohode a napríklad tú oranžovú obálku tam stále nemáme, aj keď ide o úplne bezproblémové ustanovenie. Ale dobre, tak ako rátam s tým, že asi to máte zrátané, asi tie hlasy máte a naše nepotrebujete. Tak v poriadku.
83. schôdza NR SR - 4.deň - B. popoludní
Dátum: 2023-02-07
Poslanec: Cmorej, Peter (SaS)
Druh vystúpenia: Vystúpenie s faktickou poznámkou

84. Ja sa chcem pridať ku pochvale, toto je presne taký typ zákona, ako by mali poslanci predkladať. Je to jednoduchá praktická vec, ktorá uľahčuje život bez nejakého dopadu, bez toho, aby to niekoho poškodzovalo. Takže ja dúfam, že aj ostatní kolegovia si budú brať príklad a budú presne takéto novely hľadať a nebudú tu nosiť nezmysly typu zákaz predaja v nedeľu a neviem čo všetko. Ďakujem.
83. schôdza NR SR - 4.deň - A. dopoludnia
Dátum: 2023-02-07
Poslanec: Cmorej, Peter (SaS)
Druh vystúpenia: Vystúpenie s faktickou poznámkou

80. No ja som veľmi pozorne počúval vaše faktické, kolegovia, a nikto z vás nezareagoval na to, že obedy zadarmo spôsobia pokles kvality stravy a na to, že pokiaľ, keď boli obedy zadarmo, tak mnohé tie školy a škôlky to riešili suchými obedmi, a tak namiesto teplej stravy mali lepeňáše, a to sa teraz nepochybne vráti. Petra Krištúfková, ja som, ty si reagovala na finančné pásma. Však to je tá jediná vec, ktorú na tom tvojom návrhu som aj pochválil, lebo áno, to bolo potrebné. Ale nesprávne útočíš na nás, resp. na Braňa Gröhlinga, lebo nepochybne vieš, že na čo treba financie, tak, tak tam nám Igor Matovič, nám SaS-ke, keď sme boli vo vláde, bránil a nechcel nám dávať peniaze na to, čo bolo potrebné urobiť. A toto bola jedna z vecí, na ktoré Igor Matovič nechcel dať peniaze. Takže sťažuj sa, prosím ťa, u vášho koaličného partnera. To je otázka, teda to je odpoveď aj pre kolegu Suju, ktorý tu veľmi teda vykrikoval o tom, že prečo sme my neurobili tie škôlky, no tak, pán kolega Suja, vy, aj keď teda ste takí poloviční koaliční partneri Igora Matoviča, keď vás na niečo potrebuje, tak o tomto asi niečo neviete, takže vám k tomu niečo poviem. Toto máme aj ako podmienku z plánu obnovy, že je potrebné vyriešiť financovanie škôlok do, teda alebo zmeniť financovanie škôlok pre deti do päť rokov a bolo to blokované opäť Igorom Matovičom, keď ministerstvo školstva navrhlo, aby sa zmenilo financovanie na normatív a vy ste tu potom po mne pokrikovali ako taký orangutan, čo tu teda bežne zvyknete. No ja sa naozaj teším, kedy sa už konečne dozviem, na čo ste vy odborník, alebo napríklad taký Peter Pollák tiež už by nám mohol ukázať, že na čo je on... (Prerušenie vystúpenia časomerom.)
83. schôdza NR SR - 4.deň - A. dopoludnia
Dátum: 2023-02-07
Poslanec: Cmorej, Peter (SaS)
Druh vystúpenia: Vystúpenie s faktickou poznámkou

46. K samotným obedom zadarmo sa budem asi venovať vo vystúpeniach, vo vystúpení v rozprave, len teda som chcel podotknúť, že ma to veľmi baví, keď vidím, ako si nakladá SME RODINA s HLAS-om, že kto sú väčší populisti. Je to naozaj veľmi milé vidieť. Som len zvedavý, kedy niekto z vás príde s ďalším nejakým návrhom, že čo ešte všetko by mohli mať zadarmo ako detičky. Napríklad oblečenie by mohli mať zadarmo alebo aspoň bez dépeháčky alebo keď prídete natankovať s rodinným autom, v ktorom je dieťa, tak by to mohlo byť zadarmo. Možno by aj ten benzín by mohol byť celý zadarmo. A všetci tu opomíňate, že za tejto vlády ste výrazne zvýšili rodinné prídavky, teda prídavky na deti. Výrazne ste zvýšili daňový bonus. Výrazne nad hodnotu týchto obedov zadarmo a nikoho tu zatiaľ nenapadlo v tejto diskusii, že či to má naozaj zmysel dávať ešte tie dve, tri eurá denne na to dieťa, keď už ste toto všetko pozvyšovali. No však dobre.
83. schôdza NR SR - 4.deň - A. dopoludnia
Dátum: 2023-02-07
Poslanec: Cmorej, Peter (SaS)
Druh vystúpenia: Vystúpenie s faktickou poznámkou

20. Však ja som nekritizoval, že ste s tým pomáhali alebo že ste to písali, tak ono je lepšie, keď pozmeňováky o takomto rozsahu si netvorí poslanec sám, ale teda tvorí to legislatíva príslušného ministerstva. To som ja nekritizoval, len som teda chcel odpoveď na to, či som správne pochopil, v čom je tá zmena oproti dnešnému stavu, ale teda keďže ste ma ani nevyviedli z omylu, tak teda aj som to bral tak, že, že teda asi mám pravdu. A síce sa kolega Ondro Dostál neprihlásil, ale ja mám taký pocit, že prílepok to je v tom, že vy otvárate zrazu aj zákon o dani z príjmu, ktorý sa neotváral v pôvodnom zákone, takže technicky to je prílepok, pokiaľ sa nemýlim. Ďakujem.
83. schôdza NR SR - 4.deň - A. dopoludnia
Dátum: 2023-02-07
Poslanec: Cmorej, Peter (SaS)
Druh vystúpenia: Vystúpenie s faktickou poznámkou

8. Pani kolegyňa, je to dosť nepekný zvyk predkladať takéto zásadné pozmeňujúce návrhy v druhom čítaní v pléne. A teda obzvlášť, keď je to päť minút predtým, ako ide ten bod, potom si to ani nestíhame, ale tak čo už, na to sme si už toto volebné obdobie akosi zvykli. Ale preto sa chcem teda popýtať, aby som to úplne presne pochopil ten váš pozmeňujúci návrh, či mi to viete povedať, prípadne pán minister, lebo evidentne ste na ňom spolupracovali alebo vám ho teda písali na ministerstve aspoň podľa tej legislatívnej techniky toto, to tak vidím. Či to správne chápem, že ten zásadný rozdiel je teda v bode 2, konkrétne § 4 ods. 3a, že v podstate každý, kto si požiada o dotáciu, ak to dieťa chodí na základnú školu alebo posledný ročník materskej školy, tak každý, kto si požiada, vlastne dostane dotáciu o stravu, kým teda na stravu, kým teraz to bolo len pre rodiny v hmotnej núdzi, ako som to správne pochopil. Tak to by som rád potvrdenie. A potom, lebo nemám to, lebo neviem to z hlavy, že či sa zvyšujú, či sa zvyšuje aj výška tej dotácie na obedy oproti dnešnému stavu, lebo s týmto by sme aj teda súhlasili, lebo, samozrejme, nepokrývalo to náklady, čo tiež čo kolegyňa Halgašová najmä kritizovala, takže preto sa pýtam. A teda potrebujem to vedieť hlavne z dôvodu, lebo, ako iste chápete, my sa budeme rozhodovať, či teda podporíme ten zákon ako celok, alebo nepodporíme. A preto by som aj chcel poprosiť pani spravodajkyňu, či by mohla dať neskoršie hlasovanie o tomto zákone, pokiaľ viem tak na štvrtok sa aj nejak naratávate kvôli nedeľnému predaju, tak ak by to bolo možné nehlasovať hneď o jedenástej, tak aspoň si budeme mať k tomu čas sadnúť. Neviem, či to pre vás robí nejaký rozdiel. Ďakujem.
55. schôdza NR SR - 3.deň - A. dopoludnia
Dátum: 2022-02-03
Poslanec: Blcháč, Ján (SMER - SD)
Druh vystúpenia: Vystúpenie s faktickou poznámkou

20. Ďakujem pekne za slovo. Ja chcem oceniť argumentárium, ktoré predniesol pán kolega Susko, a aj informáciu o postoji najvyšších autorít, právnych autorít myslím, v Slovenskej republike, ako je Ústavný súd, správny súd, Najvyšší súd či Generálna prokuratúra a Slovenská advokátska komora, ktorí sa úplne jasne vyslovili voči tomuto návrhu, ktorý je tu predkladaný. A hlavne bola dôležitá tá prvá otázka, že aká lobistická skupina si objednala tento návrh, ktorý je predkladaný, aby právne poradenstvo bez nejakého, nejakej napríklad aj záruky za prípadné škody, ktoré môže spôsobiť takéto poradenstvo, boli, tak ako je to v prípade advokátov, istené vysokou mierou poistenia. Napríklad tiež ma zaujala informácia, že ak sa poskytuje, poskytuje právne služby eseročka, že musí byť aj majiteľ, aj konateľ vlastne totožná osoba. Poznáme prípady, keď tomu tak nie je a pod rúškom teda tej eseročky sa poskytujú právne služby, takže možno, a pritom majiteľ je iný a konateľ je iný. Fakturuje sa, takže sa zrejme porušuje zákon alebo Trestný zákon a tá legalizácia by po tomto prípade bola snáď, bola asi, asi prišla vhod niekomu. Poznáme také prípady, takže chcem oceniť toto vystúpenie a informáciu, ktorú dal poslancom Národnej rady pred tým, než budú hlasovať o ďalšom osude tohto návrhu. Ďakujem pekne.
51. schôdza NR SR - 13.deň - B. popoludní 2
Dátum: 2021-12-14
Poslanec: Blcháč, Ján (SMER - SD)
Druh vystúpenia: Vystúpenie s faktickou poznámkou

81. Ďakujem pekne za slovo. Pán kolega Takáč, správne si poznamenal, že asi by bolo treba pozrieť na tie národné parky najskôr zvrchu helikoptéry, ako vlastne na tom sú. A keď tu boli, už viackrát sa malo hlasovať o tomto zákone, viackrát to bolo odložené až na dnes, na 14. decembra, a vždy sem prišli, prišla partia lesníkov, ktorí sú zároveň ochranári, a čakali na výsledok. Dneska nevidím, ale keď tu boli naposledy, tak som si stihol odfotiť jeden plagát, ktorý tam mali vyložený a citujú pána ekológa Erika Baláža, iste netreba nikomu predstavovať tohoto odborníka. A on napísal na internet 5. júna 2019 toto. Volá sa to Na Slovensku nemáme ani jeden národný park. "Podľa mňa," citujem, "máme nula národných parkov. Jediný národný park, ktorý má reálne chránené veľké územie, je Tatranský národný park. Museli by sme ale prižmúriť oči nad strediskami v centrálnej časti (najmä Vysoké Tatry od Štrbského Plesa po Tatranskú kotlinu) a pozerať sa len na jeho najprísnejšie chránené územie, ako napríklad Tichá a Kôprová dolina." A odporúča: "Mali by sme stanoviť nejaké kratšie obdobie, aby sme situáciu zbytočne nenaťahovali, napríklad päť rokov, a povedať si, že buď tieto územia splnia požadované kritériá do stanoveného termínu a zostanú národnými, parkami alebo ich nesplnia a ich titul im bude odobratý." Ja s ním plne súhlasím, len škoda, že táto pravda, ktorá bola vypovedaná pred dvomi rokmi, dneska už neplatí a zrejme to, čo bolo povedané, že dnes ide o peniaze predovšetkým, ktoré prevyšujú nad všetko, nad všetky rozumné riešenia, ktoré sa tu nena... (Prerušenie vystúpenia časomerom.)